A nagy fogadás

Amikor a tánccsűr épült Nagykállóban, a Téka Táborban, sok ács,

építész, építésztanuló vett részt a munkálatokban, Ekler Dezső tervező

irányításával. A nagykállói Toka Sanyi bácsi ácsmester vezette

az ácsmunkákat, és az egyik leglényegesebb mozzanatnál, a tetőgerendák

felhelyezésénél bőszen magyarázta a fiataloknak, hogy az

ácsmesterség lényege a pontos mérés.

A tanoncok azt gondolták, hogy majd amikor felteszik a gerendákat,

szépen átfúrják azokat és rögzítik a csapokkal. Toka Sanyi bácsi

azonban magára vállalta a feladatot, és megmutatta, hogy a földön

kell átfúrni a gerendákat előre, és ha pontos a mérés, akkor a végén,

az utolsó két gerendánál is stimmelnie kell a lyukaknak, és azon át

lehet dugni a rögzítőelemet.

Senki nem hitte el neki, hiszen rengeteg gerenda volt, és elég egy

egymilliméteres tévedés, a végére sehogyan sem fog találkozni az

utolsó két lyuk.

Fogadásokat kötöttek, míg Sanyi bácsi csak ennyit mondott:

– Egy láda pezsgőbe, hogy illeszkedni fog az utolsó két lyuk!

Mindenki benne volt, Sanyi bácsi mért, fúrt, majd dolga végeztével

hazament, és lefeküdt aludni.

A fiatalok elkezdték felrakni a gerendákat, és a végéhez közeledve

egyre fokozódott az izgalom. Az utolsó két gerenda felhelyezésekor

azonban látták, óriási meglepetésre, legalább öt centiméter különbség

volt a két lyuk találkozásánál.

Azonnal kocsiba vágták magukat, és rohantak Sanyi bácsihoz,

hogy nem stimmel a gerenda találkozása. Sanyi bácsi álmos szemekkel

nézett rájuk, és azt kérdezte:

– Melyik irányból kezdtétek a felrakást?

– Hát, jobbról balra.

– Jó, akkor szedjétek le az egészet, és kezdjétek balról jobbra.

Megőrültek az építész diákok, de nem volt mit tenni, a fogadás,

az fogadás.

Leszedték a gerendákat, és balról jobbra indították a felrakást.

Nem hitték el, de az utolsó két gerendába kifúrt lyuk mértanilag

illeszkedett, csak egy laza kézmozdulattal kellett rajtuk átdugni a

rögzítést.